Чүлмәккә утыра белмәве баланы бакчага кабул итмәскә сәбәп була аламы, яки Тәрбиячене кем яклар?

	Балалар бакчасы капкасы. Миңа аның ике ягында да булырга туры килде. Иртән чиста-пөхтә киендерелгән, сау-сәламәт баламны тәрбиячегә тапшырып, кичен бакчадан алганда сабыемның кулында кечкенә генә тырналган урын күрсәм дә, кәеф төшә иде. Янәсе, тәрбияче карап бетермәгән. Елдан артык үзем шул вазифаны башкаргач, барысы да үз урынына утырды...	 “Кайгырту” дигән авыру Балалар бакчасындагы беренче эш көнемә мин ныклап әзерләндем. Сабыйлар белән үткәрәсе дәрес-уеннарга кирәкле бөтен әйберләрне алдан ук барлап куйдым. Мөгаллимнәрем сөйләгәннәрне дә, хезмәттәшләр киңәшләрен дә тагын бер кабат искә төшереп алдым. Балаларны ярсытмый торган төстәге киемемне кичтән үк үтүкләп элдем. Иртәгәсен сабыйларны каршы алу, зарядка мин планлаштырганча узды. Иртәнге ашны тыныч кына ашагач, балалар белән әвәләп алдык. Шуннан соң, киемнәрне алыштырып, матурлап тезелеп, физкультура дәресенә киттек. Балалар тыңлый, мин дә шат. Физкультура залында нәниләрнең йөгерә башлавы булды, бер кыз күз алдымда килеп тә төште. Беркем этмәде, төртмәде, югыйсә. Сабый сөрлегеп китте булса кирәк. Янына йөгереп баруга, баланың ярты йөзе уттай яна иде. Күрәсең, кыз бөтен авырлыгы белән битенә яткан. Бакчадагы шәфкать туташы янына барып җиткәндә кызыл төс әкренләп карала башлады... Балага беренче ярдәм күрсәттек, әнисенә шалтыраттык, булган хәлне бакча мөдиренә аңлаттык. Кызның әнисе, эштә булганлыктан, соңрак киләм, дип белдерде. Бала, ярты сәгатьләп вакыт үткәч, тынычланып, башкалар белән уйный башлады. Ә минем күңел тыныч түгел. Бер карасаң, бу очракта мин, тәрбияченең, гаебе дә юк кебек. Сабыйның кайсы мизгелдә абынырга мөмкинлеген күрәзәчеләр дә әйтә алмас. Ләкин әни кеше, беренче эш итеп, минем янга түгел, бакча мөдиренә кереп киткән булып чыкты. Бәлки, яхшыгадыр да. Чөнки мин, нибары бер көнлек эш тәҗрибәсе булган кеше, сабыйның әнисе белән сөйләшүгә ул чакта әзер булмаганмындыр әле. 
	 Рамилә УВАЕВА	
Яңарыш

	№ --- | 06.09.2017	


